ธนาคารแห่งประเทศไทย แนะวิธิสังเกตธนบัตรปลอม ไม่ตกเป็นเหยื่อมิจฉาชีพ
นายศรัณย์ เลิศหิรัญวงศ์ รักษาการแทนผู้อำนวยการฝ่ายกลยุทธ์และบริหารกิจการธนบัตร สายออกบัตรธนาคาร ธนาคารแห่งประเทศไทย เปิดเผยว่า ธนาคารแห่งประเทศไทย หรือ ธปท.  ติดตามสถิติธนบัตรปลอมในระบบเศรษฐกิจแต่ละปี พบว่ามีแนวโน้มลดลงเรื่อยๆ โดยธนบัตรปลอมส่วนใหญ่จะเป็นธนบัตรที่มีราคาสูง เช่น ธนบัตรราคา 500 และ 1,000 บาท ซึ่งจากการตรวจพบส่วนใหญ่เป็นการปลอมแบบคุณภาพต่ำ หากตรวจสอบให้ดีก่อนรับจะสามารถสังเกตและแยกแยะได้ทันที เนื่องจากจุดสังเกตบนธนบัตรคือ ลักษณะต่อต้านการปลอมแปลงซึ่งผลิตด้วยเทคโนโลยีขั้นสูงที่ไม่สามารถลอกเลียนแบบได้ นอกจากนี้ ประชาชนสามารถตรวจสอบได้ด้วยตนเองเพื่อไม่ให้ตกเป็นเหยื่อพวกมิจฉาชีพคือ การสัมผัสเนื้อกระดาษเหนียวแกร่งต่างจากกระดาศทั่วไปและรู้สึกสะดุดลายนูน การยกส่อง ดูลายน้ำมีตัวเลขชนิดราคาโปรงแสงเป็นพิเศษ แถบสีต่อเนื่องเป็นเส้นเดียวกัน และการพลิกเอียง สังเกตลายดอกประดิษฐ์เคลื่อนไหวสลับสี(กลิ้งได้) และแถบสีเปลี่ยนสีได้ หากประชาชนพบธนบัตรปลอม หรือมีการใช้ธนบัตรปลอม ให้รีบแจ้งความทันทีและไม่ควรนำธนบัตรปลอมไปใช้ต่อ หากนำไปใช้ต่อจะมีความผิดโทษจำคุกไม่เกิน 10 ปี หรือปรับไม่เกิน 200,000 บาท สำหรับผู้แจ้งเบาะแสธนบัตรปลอมมีสิทธิ์ได้รับเงินสินบนนำจับสูงสุดถึง 100,000 บาท สอบถามข้อมูลธนบัตรได้ที่ สายออกบัตรธนาคาร ธนาคารแห่งประเทศไทย โทร. 1213